Vladimir Nabokov

[miniatura|Monumento a Vladimir Nabokov en [Montreux.]]
**Vladimir Nabokov**, nado en San Petersburgo o 23 de abril de 1899 e finado en Montreux (Suíza) o 2 de xullo de 1977, foi un novelista, poeta e crítico estadounidense de orixe rusa. É considerado unha das principais figuras da literatura universal.
## Traxectoria 
Nabokov naceu no seo dunha familia aristocrática. En 1919, a familia abandonou o país para escapar da Revolución Rusa. Tres anos máis tarde, Nabokov graduouse na Universidade de Cambridge coa máxima cualificación. Empezou a escribir para os diarios dos emigrantes rusos en Berlín (onde viviu de 1923 a 1937), baixo o pseudónimo de "Vladimir Sirin"). A súa novela sobre xadrez, *Zashchita Luzhina* (1930), consagrouno como un dos principais valores da xove xeración de escritores emigrados de Rusia. Durante os cinco anos seguintes escribiu catro novelas e un conto, entre as que destacan *Desesperación* e *Convidado a unha decapitación*. Do ano 1936 ao 1938 viviu en Francia, onde comezou a escribir en inglés. En 1940, trasladouse aos Estados Unidos e, cinco anos máis tarde, adoptou a nacionalidade estadounidense. Alí publicaría, en 1947, a súa primeira novela en inglés, *Bend Sinister*. Porén, a súa fama literaria foi discreta ata a publicación en París de *Lolita* (1955), obra que supuxo a súa consagración como escritor e que narra a intensa e obsesiva relación dun home maduro cunha adolescente, e que pode considerarse un estudo do amor e do desexo sexual. Xunto con esta obra, a que a seguiu, *Pale Fire* (1962), foi tamén moi eloxiada.

### Éxito das súas obras 
Durante a década de 1960 traducíronse a diversas linguas algunhas das súas primeiras novelas escritas en ruso, coma a obra *Convidado a unha decapitación*. En 1964 publicou, en edición crítica, a súa tradución ao inglés da novela de Alexander Pushkin, *Eugene Onegin*, en 4 volumes. *Speak, Memory* (1966) é un nostálxico relato da súa infancia na Rusia imperial e a súa vida posterior ata 1940; as memorias publicáronse orixinalmente en forma abreviada en 1951, baixo o título de *Conclusive Evidence*. ''Korol' Dama Valet*, escrita en Berlín e publicada en ruso e alemán en 1928, é unha parodia dunha novela tradicional. En 1969 apareceu *Ada or Ardor: A Family Chronicle*, un exemplo claro da súa obra. En 1973 publicou dous libros: *A Russian Beauty and Other Stories*, e o ensaio *Strong Opinions*. En 1959 Nabokov estableceuse en Suíza, onde viviu recluído ata o 2 de xullo de 1977. O territorio exclusivo de Nabokov é a traxicomedia complexa, na que o tempo e o espazo condénsanse ou se expándense, e as metáforas e os símiles entremestúranse nun xogo incesante. Como dixera o propio autor: "Aínda que camiño sempre á beira da parodia, ten que haber, por outra parte, un abismo de seriedade".
miniatura|Lápida de Elena Nabokova, nai de Vladimir

## Obras 
**Novelas escritas en ruso:** 
* *Mashen'ka* (*Машенька*, 1926); Tradución en inglés: *Mary* (1970). 
* *Korol' Dama Valet* (*Король, дама, валет*, 1928); Tradución en inglés: *King, Queen,* *Knave* (1968). 
* *Zashchita Luzhina* (*Защита Лужина*, 1930); Tradución en inglés: *The Luzhin Defense* ou *The Defense* (1964) (tamén levada ao cinema: *The Luzhin Defence*, no 2001).
* *Sogliadatai* (*Соглядатай*, 1930); tradución ao inglés: *The Eye* (1965). 
* *Podvig* (*Подвиг*, 1932); traduciónn ao inglés: *Glory* (1971). 
* *Kamera Obskura* (*Камера Обскура*, 1932); Traducións ao inglés: *Camera Obscura* (1936), *Laughter in the Dark* (1938). 
* *Otchayanie* (*Отчаяние*, 1936); Tradución ao inglés: *Despair* (1937, 1966). 
* *Priglasheniye na kazn* (*Приглашение на казнь*, 1938); tradución ao inglés: *Invitation* *to a Beheading* (1959). 
* *Dar* (*Дар*, 1938); Tradución ao inglés: *The Gift* (1963). 
* *Volshebnik* (*Волшебник*, 1939, inédita); tradución ao inglés: *The Enchanter* (1985).

**Novelas escritas en inglés:**
* *The Real Life of Sebastian Knight* (1941)
* *Bend Sinister* (1947)
* *Lolita* (1955), traducida ao galego no 2008 por Xesús Fraga 
* *Pnin* (1957)
* *Pale Fire* (1962)
* *Ada or Ardor: A Family Chronicle* (1969)
* *Transparent Things* (1972)
* *Look at the Harlequins!* (1974)
* *The Original of Laura* (sen terminar, 1977)

**Teatro**:
* *Izobretenie Val'sa* (1938); tradución ao inglés: *The Waltz Invention: A Play in Three Acts* (1966). 
* *The Man from the USSR and Other Plays'' (1984)

## Nota 
## Véxase tamén 
### Outros artigos 
* Literatura rusa
* Literatura estadounidense